
Sine Ecclesia et religione - Az állampolgári jogok érvényesülésének kérdése az 1940-es évek II. felében (1944/45-1950)

Azért választottam a dolgozatnak ezt a témát, mert a szakirodalom, mely ezt az időszakot tárgyalja, úgy vélem nem helyez elég nagy hangsúlyt az állampolgári jogok gyakorlásának, érvényesülésének kérdésére az adott intézkedésekkel kapcsolatban. Az időszakban (1945-1950) végrehajtott intézkedések (a földreform, az egyesületek feloszlatása az egyházi iskolák államosítása, a hitoktatás fakultatívvá tétele, a megállapodás, a szerzetesrendek működési engedélyének megvonása) hátterét fontos megvizsgálni két szempont alapján.
Egyrészt, kiemelkedő jelentőségű annak megvilágítása, hogy a tárgyalt időszakban a rendelkezések milyen mértékben támogatták a lelkiismereti- és vallásszabadság megvalósulását, kibontakozását. A másik központi kérdése a dolgozatnak, hogy ezek végrehajtása során mennyire érvényesültek az állampolgári jogok, illetve milyen garanciák voltak azok tiszteletben tartására, érték-e azokat sérelem vagy sem.
A kérdés itt elsősorban nem az, hogy megvalósult-e vagy sem, hanem, hogy ezen intézkedéseket sikerült-e törvényes keretek között végrehajtani, vagy pedig úgy biztosították a vallásszabadságot, hogy korlátozták azt. A dolgozatom célja, hogy ezeket a kérdéseket megválaszoljam, bemutassam egy másik szemszögből a tárgyalt időszakot, esetleg valamilyen pozitívumot keressek, emeljek ki. Kutatásom során igyekeztem minél több korabeli levéltári, jogalkotási forrást felhasználni, megvizsgálni a szakirodalmi álláspontokat. Volt egy jó elképzelés, azonban ezek végrehajtása sok esetben törvénytelen, alkotmányba ütköző volt.

Bízom benne, hogy dolgozatom és kutatásom hozzá tud járulni az időszak egy különleges jogtörténeti kérdéskörének feltárásához, megismeréséhez és ezzel rá tud világítani a hazai egyházak és különösen a Magyar Katolikus Egyház legújabb kori történetének egy sötét és vészterhes időszakára, annak jogi kérdéseire.
Megkezdődött a lelkiismereti- és vallásszabadság útjának kiépítése, azonban ezt annak korlátozásával akarták elérni. Így kialakult egy ellentmondásos helyzet. A szándék adva volt: a teljes vallásszabadság megvalósítása, de sine Ecclesia et religione.



